Oikeusministeriö

Käsittelytiedot eduskunnan verkkosivuilla

Asia

Esityksessä ehdotetaan säädettäväksi tietosuojalaki. Lailla täydennettäisiin ja täsmennettäisiin Euroopan unionin yleistä tietosuoja-asetusta. Esityksessä ehdotetaan, että samalla kumottaisiin henkilötietolaki sekä laki tietosuojalautakunnasta ja tietosuojavaltuutetusta. Ehdotettu laki olisi henkilötietojen käsittelyyn sovellettava yleislaki. Ehdotetussa laissa säädettäisiin henkilötietojen käsittelyn oikeusperusteesta ja erityisiin henkilötietoryhmiin kuuluvien tietojen käsittelystä eräissä tilanteissa, tietoyhtesikunnan palvelujen tarjoamiseen lapselle sovellettavasta ikärajasta, valvontaviranomaisesta, oikeusturvasta sekä eräistä tietojenkäsittelyn erityistilanteista. Tietosuojalaki ei muodostaisi itsenäistä ja kattavaa sääntelykokonaisuutta, vaan sitä sovellettaisiin rinnakkain tietosuoja-asetuksen kanssa. Tietosuojalain sääntelystä voitaisiin poiketa, jos poikkeaminen olisi mahdollista tietosuoja-asetuksen antaman harkintamarginaalin puitteissa. Esityksessä ehdotetaan muutettavaksi myös rikoslain 38 luvun 9 §:ää siten, että nykyinen laaja henkilötietojen käsittelyä koskeva kriminalisointi korvattaisiin tietojen urkintaa koskevalla kriminalisoinnilla. Lisäksi ehdotetaan muutoksia sakon täytäntöönpanosta annettuun lakiin. Ehdotetut lait on tarkoitettu tulevan voimaan 25.5.2018.